**Sociālā darba speciālistu sadarbības padomes ( SDSSP) sēdes**

PROTOKOLS Nr.1/2018

Rīgā, 2018.gada 14.martā

Skolas ielā 28, Apspriežu zālē plkst. 11:00

SĒDĒ PIEDALĀS:

**Ilze Skrodele-Dubrovska**, padomes vadītāja, Labklājības ministrijas (turpmāk – LM) Metodiskās vadības un kontroles departamenta direktora vietniece

Padomes locekļi:

**Andra Mite**, Baltijas Starptautiskā akadēmija

**Mārtiņš Moors**, Rīgas domes Labklājības departamenta Sociālās pārvaldes priekšnieks, departamenta direktora vietnieks

**Irīna Vereščagina**, Liepājas Universitātes lektore

**Iveta Sietiņsone**, Latvijas Pašvaldību Sociālo dienestu vadītāju apvienības priekšsēdētāja

**Ina Balgalve**, Latvijas Pašvaldību Sociālo dienestu vadītāju apvienības valdes priekšsēdētāja vietniece

**Ārija Baltiņa,** Latvijas Profesionālo sociālā darba speciālistu asociācijas prezidente

**Dace Erkena,** Latvijas Universitātes P.Stradiņa medicīnas koledžas Sociālās aprūpes katedras vadītāja

**Ilze Rudzīte,** Latvijas Pašvaldību savienības padomniece veselības un sociālajos jautājumos

**Lolita Vilka,** Rīgas Stradiņa universitātes Labklājības un sociālā darba katedras vadītāja

**Sanita Strazdiņa,** Valmieras pilsētas Sociālo lietu pārvaldes vadītājas vietniece

**Dace Jansone,** Izglītības un zinātnes ministrija

**Līga Rasnača,** Latvijas Universitātes Sociālo zinātņu fakultātes Sociālā darba profesionālās maģistra studiju programmas direktore, docente

**Ilze Jansiņa,** Sociālo darbinieku biedrība

**Kaija Muceniece,** Valmieras pilsētas pašvaldības iestādes “Sociālo lietu pārvalde” vadītāja

Citi:

**Agnese Jurjāne,** LM Metodiskās vadības un kontroles departamenta vecākā eksperte

**Ilze Kurme,** LM Metodiskās vadības un kontroles departamenta ESF projekta “Profesionālā sociālā darba attīstība pašvaldībās” vadītāja

**Dace Zvirgzdiņa**, LM Sociālās iekļaušanas un sociālā darba politikas departamenta ESF projekta “Profesionālā sociālā darba attīstība pašvaldībā” vecākā eksperte

**Jānis Laucis,** LM Eiropas Savienības struktūrfondu departamenta vecākais eksperts

Sēdi protokolē:

**Agnese Jurjāne,** LM Metodiskās vadības un kontroles departamenta vecākā eksperte

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Par grozījumiem Padomes nolikumā.
3. Par procesa virzību saistībā ar sociālā darbinieka profesijas standarta aktualizēšanu.
4. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001)** (SD projekts).
5. Par izvirzītajiem nominantiem gada balvai “Labākais sociālais darbinieks Latvijā 2017”.
6. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana.**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā).

**2.**

**Par grozījumiem Padomes nolikumā.**

 **(A.Jurjāne)**

*A.Jurjāne* informē Padomes sēdes dalībniekus par plānotajām izmaiņām Padomes nolikumā:

1. nepieciešams mainīt Ilzes Skrodeles - Dubrovskas amata nosaukumu;
2. nepieciešams iekļaut punktu par dokumentu elektronisku saskaņošanu, tāpat atsevišķos gadījumos - lēmumu pieņemšanu elektroniski;
3. Padomes nolikumā būtu jāiestrādā punkts, kurā būtu noteikts, ka Padomes locekļi, kuri neapmeklē konkrētu skaitu padomes sēžu, ar padomes lēmumu tiek no padomes sastāva izslēgti.

Informē, ka Padomes sēdēs turpmāk nepiedalīsies Daiga Grenovska (Rucavas novada Sociālā dienests) un Vija Jablonska (Priekules novada dome).

Informē, ka I.Skrodeles-Dubrovskas jaunais amata nosaukums turpmāk būs Padomes vadītāja, Labklājības ministrijas Metodiskās vadības un kontroles departamenta direktora vietniece.

Piedāvā Padomes nolikumu papildināt ar 14. un 15.punktu šādā redakcijā:

14. Atsevišķos gadījumos Padome lēmumu var pieņemt elektroniski balsojot, t.i., izsakot savu piekrišanu vai nepiekrišanu izmantojot elektronisko pastu.

15. Padome nepieciešamības gadījumā var dokumentus saskaņot elektroniski, atsūtot savu saskaņojumu, izmantojot elektronisko pastu.

 Padomes sēdes dalībnieki piedāvā no 14.punkta izslēgt vārdus “Atsevišķos gadījumos” un no 15.punkta vārdus “ nepieciešamības gadījumā”.

Pēc īsām diskusijām tiek panākta vienošanās, ka 14. un 15.punkta redakcija tiks noprecizēta un izsūtīta visiem Padomes sēdes dalībniekiem elektroniski saskaņošanai.

Papildus piedāvā Padomes nolikumu papildināt ar 12.punktu šādā redakcijā:

12. Padome var ierosināt padomes locekļu izslēgšanu no padomes gadījumā, ja netiek apmeklētas divas/trīs sēdes pēc kārtas, nenodrošinot aizvietojamību.

*M.Moors* piedāvā precizēt 12.punktu, iekļaujot tajā domu, ja Padomes sēdes dalībnieks tiek uzaicināts uz Padomes sēdi, lai paskaidrotu neierašanās iemeslus uz sēdēm un neierodas uz tām, tad Padome var ierosināt Padomes locekļu izslēgšanu no Padomes.

*A.Jurjāne* informē, ka 12.punkta redakcija tiks noprecizēta un izsūtīta visiem Padomes sēdes dalībniekiem elektroniski saskaņošanai, atbilstoši izteiktajiem viedokļiem.

**3.**

**Par procesa virzību saistībā ar sociālā darbinieka profesijas standarta aktualizēšanu.**

 **(L.Vilka)**

*L.Vilka* informē, ka principā visas augstskolas ir ieinteresētas izglītības standartā un bez tā nav iespējams profesijas standarts.

*L.Vilka* papildus informē, ka, pirmkārt,sociālais darbs ir normatīva profesija. Lai sāktu izstrādāt sociālā darbinieka profesijas standartu, ir jāvadās no tā, kāds šobrīd ir spēkā esošais normatīvais regulējums (Sociālo pakalpojumu un sociālās palīdzības likums (turpmāk -SPSP likums), profesiju klasifikators, u.c. norm.) attiecībā uz sociālo darbu, kā arī no sociālā darba starptautiskajiem standartiem (IFSW).

Iepazīstina klātesošos, ka šobrīd Profesiju klasifikatorā ir Sociālā darba un konsultāciju vecākie speciālisti. Atsevišķās grupas "2635 Sociālā darba un konsultāciju vecākie speciālisti" profesijās nodarbinātie nodrošina konsultācijas un padomu personām individuāli, grupā un organizācijā, kā arī ģimenēm, risina sociālās un individuālās problēmas, palīdz klientiem attīstīt prasmi piekļūt resursiem un atbalsta pakalpojumiem sociālo problēmu risināšanai. Iepazīstina klātesošos par atsevišķās grupas "2635 Sociālā darba un konsultāciju vecākie speciālisti" profesijas un atbilstošajiem pamatuzdevumiem:

* vadīt klienta sociālo problēmu risināšanu sadarbībā ar klientu, piesaistot nepieciešamos speciālistus;
* izmantot atbilstošas metodes darbam ar klientu individuāli vai grupā vai darbam ar ģimeni, identificēt sociālo problēmu un noteikt atbilstošo sociālā pakalpojuma veidu;
* analizēt klienta sociālo problēmu un palīdzēt rast alternatīvas problēmu risinājuma iespējas;
* pārstāvēt klienta tiesības;
* nodrošināt klienta sociālā atbalsta tīkla veidošanu, strādāt ar ģimeni, rast risinājumus savstarpējo attiecību, mijiedarbības, sociālo lomu un aprūpes problēmām;
* strādāt ar grupu, palīdzēt klientam attīstīt nepieciešamās prasmes, atrisināt klienta sociālās un individuālās problēmas;
* aizstāvēt atsevišķu klientu grupas intereses pašvaldībā, iesaistot šīs klientu grupas savu interešu pārstāvēšanā;
* attīstīt preventīvās un intervences programmas;
* veidot sadarbību ar citiem sociālo pakalpojumu sniedzējiem, izglītības un veselības aprūpes iestādēm, kas iesaistītas klienta sociālās problēmas risināšanā, iegūt visaptverošu atgriezenisko informāciju par klienta sociālās problēmas dinamiku;
* veicot karitatīvo sociālo darbu, konsultēt personas starppersonu attiecību problēmu un reliģijas jautājumos un īstenot uz personas izaugsmi orientētu sociālā un garīgā līdzsvara piedāvājumu, līdzdarboties personas ētisko vērtību veidošanā.

Jautā sēdes dalībniekiem, vai var palikt pie šobrīd profesiju klasifikatorā esošā formulējuma - Sociālā darba un konsultāciju speciālisti, neatkarīgi no tā, vai tie ir jaunākie, vai vecākie speciālisti, kā arī, vai Padomes sēdes dalībniekiem nav iebildumu pret šobrīd sociālā darba un konsultāciju vecāko speciālistu profesijas atbilstošajiem pamatuzdevumiem.

Iepazīstina Padomes sēdes dalībniekus ar Sociālā darba Starptautisko definīciju:

„Sociālais darbs ir profesija un akadēmiska disciplīna, kas veicina sociālās pārmaiņas un attīstību, sociālo saliedētību un iespēju radīšanu patstāvīgai funkcionēšanai sabiedrībā un cilvēku atbrīvi.

Sociālā taisnīguma principi, cilvēktiesības, kolektīva atbildība un cieņa pret citādību ir sociālā darba centrā. Balstoties uz sociālā darba teorijām, sociālajām un humanitārajām zinātnēm, un speciālām zināšanām, sociālais darbs iesaista cilvēkus un struktūras, lai risinātu dzīves problēmas un izaicinājumus, un veicinātu labklājību”.

Uzsver, ka rūpīgi jāpārdomā par akadēmisko saturu, kas nodrošina arī profesionālās prasmes. Dara zināmu, ka, strādājot kopā ar kolēģiem, lai nolemtu, kas ir jāietver sociālā darba izglītības standartā, secinājuši, ka tās ir:

1. zināšanas, prasmes, kompetences, kas nepieciešamas profesijas pamatuzdevumiem saskaņā ar Profesiju klasifikatoru;
2. zināšanas, prasmes un kompetence, kas nepieciešama Sociālā darba funkciju izpildei saskaņā ar SPSP likumu (u.c. norm. reg.);
3. zināšanas,prasmes un kompetence, kas nodrošina sociālā darba kā profesijas un akadēmiskas disciplīnas izpratni saskaņā ar sociālā darba starptautiskām vadlīnijām;
4. sociālā darba profesionālā ētika.

Vērš Padomes sēdes dalībnieku uzmanību uz to, kas ir EKI standarts, t.i., Eiropas kvalifikācijas ietvara struktūras mūža un Latvijas izglītības salīdzinājums.

Informē, ka klātesošos varētu interesēt bakalaura (6.līmenis) un maģistra līmenis (7.līmenis). Vērš uzmanību uz to, ka Eiropas standarta prasības ir - zināšanas, prasmes un kompetences jebkurai profesijai. Attiecīgi salīdzinājumam klātesošos iepazīstina ar Latvijas prasībām. Paskaidro, ka Latvijai ir jāharmonizē sava izglītības sistēma ar Eiropas izglītības prasībām.

*L.Vilka* Padomes sēdes dalībniekiem uzdod problēmjautājumus:

1. Vai ir pietiekami, ka Sociālais darbs Latvijā tiek interpretēts tikai SPSP likuma un Ministru kabineta 2017.gada 13.jūnija noteikumu Nr. 338 “Prasības sociālo pakalpojumu sniedzējiem” (turpmāk – MK noteikumi Nr.338) izpratnē un attiecīgi izstrādāts profesijas standarts?
2. Vai sociālie darbinieki ir sociālie darbiniekivai sociāla darba speciālisti? ( Sociālā darba un konsultāciju vecākie speciālisti)
3. Vai standartā definēsim atbildības līmeņus (mums ir vecākie sociālie darbinieki, sociālie darbinieki un *jaunie speciālisti*)
4. Sociālo darbinieku profesionālās atbildības iepretim sociālā darba speciālistu (palīdzības organizatori, sociālie rehabilitētāji, sociālie aprūpētāji) atbildībām?
5. Sociālā darba izglītības standartamir jāseko profesijas standartam
6. Makro –sociāla darba funkciju un pienākumu definēšana

*M.Moors* izsaka priekšlikumu attiecībā uz 2.problēmjautājumu – precizēt Profesiju klasifikatoru atbilstoši SPSP likumā noteiktajam.

Diskusijas starp *M.Mooru, D.Zvirgzdiņu, L.Vilku, I.Skrodeli-Dubrovsku* par 3.problēmjautājumu. *M.Moors* ierosina profesijas standarta aktualizēšanas procesā neizmantot Profesijas klasifikatoru.

Padomes sēdes dalībnieku diskusija par 4.,5. un 6.problēmjautājumu.

*L.Vilka* izsaka viedokli, ka profesijas standarts būtu veidojams nevis pēc SPSP likuma, kurš šobrīd nav pilnīgs, bet perspektīvā ar domu, ka SPSP likums ar laiku kļūs kvalitatīvāks.

*L.Vilka* iepazīstina Padomes sēdes dalībniekus ar profesionāla sociālā darbinieka funkcijām, kas izriet no SPSP likuma un MK noteikumiem Nr.338, kā arī ko ietver katra no šīm funkcijām. Vienlaicīgi iepazīstina ar sociālā darbinieka funkcijas piemēru, no tās izrietošajiem sociālā darbinieka pamatuzdevumiem, tā zināšanām, prasmēm, kompetencēm, studiju kursa, līmeņa.

Padomes sēdes dalībnieki izsaka pateicību *L.Vilkai* par ieguldīto darbu saistībā ar sociālā darbinieka profesijas standarta aktualizēšanu.

*L.Vilka* piedāvā izveidot darba grupu, lai gada laikā sociālā darbinieka profesijas standarts tiktu sagatavots projekta līmenī.

Padomes sēdes dalībnieku diskusijas par sociālā darba izglītības standartuun sociālā darbinieka profesijas standartu.

**4.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās”** (**Nr. 9.2.1.1/15/I/001**) **(SD projekts).**

**(I.Kurme)**

*I.Kurme* informē, ka Ministru kabinets ir apstiprinājis dažādus grozījumus Ministru kabineta 2015.gada 14.aprīļa noteikumos Nr.193 “Darbības programmas "Izaugsme un nodarbinātība" 9.2.1.specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1.pasākuma "Profesionāla sociālā darba attīstība pašvaldībās" īstenošanas noteikumi”. Līdz ar to, LM ir izstrādājusi jauno supervīzijas pieeju – supervizorus var izvēlēties no sertificēto supervizoru saraksta, kas atvieglo iepirkumu veikšanu u.tml.

Nākamā aktivitāte supervīziju apmācību kontekstā ir tā, ka LM ir noslēgusi iepirkumu apmācībām 2018.gadam. Šobrīd LM vērtē iesniegtos piedāvājumus, kas ir ar dažādu kvalitātes pakāpi. Piedāvājumos ir aptvertas visas divpadsmit tēmas.

Viena no jaunākajām aktivitātēm ir grāmata par sociālā darba pamatteorijām.

Papildus informē, ka bez rezultāta ir beidzies iepirkums par vārdnīcas izstrādi. Tuvākā mēneša laikā tiks atkārtoti izsludināts minētais iepirkums.

Vienlaicīgi š.g. martā atkārtoti tiks izsludināts iepirkums par vardarbības metodiku un par “Ģimenes ar bērniem” metodiku.

Dara zināmu, ka šobrīd notiek darbs arī ar atkarīgo metodiku.

Informē, ka š.g. 23.martā tiek plānota lielā sociālā darba konference 450 dalībniekiem. Uz doto brīdi pieteikušies 560 dalībnieki, t.sk., dažādi pakalpojumu sniedzēji.

**5.**

**Par izvirzītajiem nominantiem gada balvai “Labākais sociālais darbinieks Latvijā 2017”.**

**(I.Skrodele-Dubrovska)**

*I.Skrodele-Dubrovska* informē, ka ir bijusi ļoti liela atsaucība no iedzīvotājiem, kas ir snieguši nominantus gada balvai “Labākais sociālais darbinieks Latvijā 2017”. Kopā ir saņemtas 100 anketas, no tām - 81 iedzīvotāju iesniegtā anketa.

Kopumā ir izvirzītas sešas nominācijas. Informē Padomes sēdes dalībniekus par nominantiem gada balvai “Labākais sociālais darbinieks Latvijā 2017”:

1. Indra Priede, Valmieras nodibinājuma “Centrs Valdardze” sociālā darbiniece;
2. Anda Krūmiņa, Iecavas Sociālā dienesta sociālā darbiniece;
3. Alvars Šteinbergs, Ozolnieku novada pašvaldības sociālā aprūpes centra (SAC) "Zemgale" vadītājs;
4. Māra Baklašova, Liepājas pilsētas Sociālā dienesta sociālā darbiniece;
5. Ina Balgalve, Tukuma pašvaldības aģentūras direktore.

**6.**

**Dažādi jautājumi**

Netiek izteikti.

**Padomes lēmumi:**

1. izveidot nelielu darba grupu, lai gada laikā sociālā darbinieka profesijas standarts tiktu sagatavots projekta līmenī, kurā tiktu pārstāvēti gan darba devēji, gan darba ņēmēji, gan izglītības speciālisti;
2. uzrunāt Sociālo dienestu apvienību, ar lūgumu deleģēt Padomē pārstāvi no Kurzemes reģiona

Sēdes noslēgums 12:50.

Pielikumā sēdes materiāli:

1. Padomes sēdes darba kārtība.
2. Prezentācija „SDSSP nolikums”.
3. Prezentācija „ Sociālā darbinieka profesijas standarts un izglītības saturs”.
4. Prof\_standarts\_31(2)\_SD (Excel fails).

Sēdes vadītāja I.Skrodele-Dubrovska

Protokolēja A.Jurjāne